[{"text_idx": "#000000", "text": "Ekde la 1a g\u0302is la 11a de au\u0306gusto okazis la 9a RA (Renkontig\u0302o de Amikoj). RA okazas en diversaj lokoj, kaj c\u0302i-foje g\u0302i estis en Altaja respubliko de Ruslando. La renkontig\u0302on partoprenis 27 personoj el nau\u0306 ruslandaj urboj kaj tri eksterlandanoj."}, {"text_idx": "#000002", "text": "De antau\u0306 multaj jaroj mi sciis pri la allogo de la regiono de Altaja montaro, c\u0302e la centro de norda Azio, kiu situas inter kvar landoj: Rusujo, Kazah\u0302ujo, C\u0302inujo kaj Mongolujo. Fama rusa pentristo Nikolaj Rerih\u0302 g\u0302in vizitis kaj priskribas la magion kiu c\u0302eestas en c\u0302iuj anguloj de g\u0302iaj altaj montoj, longaj valoj kaj rapidfluantaj riveroj. Kiam mi instruis Esperanton en Novosibirsko vintre pasintjare, oni informis min ke la venonta RA okazos c\u0302i-jare en bazejo, kiun c\u0302irkau\u0306as altajaj pejzag\u0302oj kaj tuj mi decidis veni kaj partopreni."}, {"text_idx": "#000003", "text": "La grupo ekveturis de Novosibirsko mem per au\u0306tobuseto (kelkaj alig\u0302is en Barnaulo). La rusa tajgo prezentig\u0302is al ni lau\u0306 la vojo. Preterpasinte kelkajn urbojn ni fine alvenis al Altajo frumatene, kie ni vizitis la unuajn belaj\u0302ojn kaj oni klarigis al ni iomete pri g\u0302ia geografio kaj historio de la norda silka vojo. Ni venis al impresdona monttrapasejo, kie de la arboj pendis teksaj\u0302oj, tradicio de la loka popolo por plibonigi animajn rilatojn al antau\u0306uloj."}, {"text_idx": "#000004", "text": "En nia grupo estis 30 homoj kun tri eksterlandanoj: Thierry, franco kiu eklernis Esperanton en la kurso kiun okazigis RA en la bazejo, germano Erik, kaj mi mem, Rafaelo, instruisto de Esperanto tra la mondo. Nia restadejo estis bela turista bazo en valo c\u0302irkau\u0306ata de altegaj montoj, proksime de loka vilag\u0302o kaj c\u0302e rivero kun blankaj rapidveturantaj akvoj. Tie dum 10 tagoj ni havis multe da komuna kunvivado: estis, kompreneble, interkona vespero \u2013 multaj ne konis unu la aliajn, malgrau\u0306 tio ke bona kvanto da homoj revenas al RA dum multaj jaroj \u2013 konkursoj (la plej bona paro, pri la plej bona amfoto), ludoj, metiejoj pri florfabrikado, instruado de gitarludado, tago de sekreta amiko, kortus\u0302a kantado c\u0302irkau\u0306 la fajro, kaj belegaj ekskursoj."}, {"text_idx": "#000005", "text": "Por mi estas speciale primenciinda la vizito al C\u0302ulis\u0302 Man tra la montrapasejo Katu Jarik, grandega valo, superba pejzag\u0302o, unu el la plej impresdonaj kiun mi vidis en mia tuta vivo. Por alveni oni bezonas veturi tra sovag\u0302aj vojoj, plenaj je spirkaptaj lagoj, arbaroj, arh\u0302eologiaj restaj\u0302oj... Ni vizitis akvofalojn kun etoso de legendo, rajdis sur lokaj c\u0302evaloj kaj la plej kurag\u0302aj praktikis raftingon (temas pri montrivereta flosado) \u2013 la organizantino de RA, Katja Arbekova, preskau\u0306 falis de la flosboato, kaj estis savita dum lasta sekundo de nia franca amiko!"}, {"text_idx": "#000008", "text": "Leoneto estas granda bebo, kiu gajigis nian grupon dum la tuta restado, liaj gepatroj renkontig\u0302is en antau\u0306a RA kaj, kiel rezulto, jen li jam inter ni. Dum la lasta nokto ni au\u0306skultis gorg\u0302an kantadon, vere aparta maniero fari muzikon \u2013 specialaj\u0302o de popoloj en la centra Azio. Post tio oni rakontis niajn tagojn kaj donacojn ricevitajn de niaj sekretaj amikoj kaj ni malsekretigis nin fine, c\u0302io ene de jurto, tipa log\u0302ejo de homoj en stepoj mongolaj kaj tataraj."}]